


Profesija socijalnog rada jedna je od najstresnijih, a biti socijalni radnik danas je teže nego ikad prije. U profesionalnim krugovima često neformalno govorimo o sve češćim i ozbiljnijim oboljevanjima socijalnih radnika, a da pri tome ne raspolažemo konkretnim podacima. Stoga je Hrvatska komora socijalnih radnika u razdoblju od 23. do 31. listopada 2019. godine provela istraživanje među svojim članovima s *ciljem ispitivanja izvora profesionalnog stresa te zdravstvenog stanja socijalnih radnika.*

# Sociodemografkska i profesionalna obilježja

U istraživanju je sudjelovalo 739 socijalnih radnika iz cijele Republike Hrvatske.



Prema broju godina radnog staža, najviše sudionika ima između 11 do 30 godina radnog staža (43,85%). Zatim, od 1 i 10 godina radnog staža (41,56%), a više od 30 godina radnog staža ima 15,01% sudionika.

Najveći broj sudionika zaposlen je u sustavu socijalne skrbi (88,36%) pri čemu najčešće u Centru za socijalnu skrb (72,94%). Od ostalih sustava, izdvaja se sustav zdravstva a 3,65% sudionika te NGO sektor sa 1,76% dok su ostali sustavi (pravosuđe, sustav odgoja i obrazovanja, privatna praksa, poslovni sektor, ministarstva, lokalna i regionalna samouprava) zastupljeni s manje od 1% sudionika.

# PROFESIONALNI STRES SOCIJALNIH RADNIKA



U tablici su prikazani izvori profesionalnog stresa socijalnih radnika poredan od najsnažnijeg do najmanje snažnog.

|  |  |  |  |
| --- | --- | --- | --- |
| Rb. | **Izvor profesionalnog stresa** | Aritmetička sredina (M) | St.  devijacija |
| **1.** | **Prozivanje socijalnih radnika u medijima (novine, televizija, portali)** | **4,32** | 0.91 |
| **2.** | **Nedostatak smještajnih kapaciteta** | **4,22** | 1.07 |
| **3.** | **Nedostatak institucija za daljnji specijalizirani tretman korisnika** | **4,19** | 0,.96 |
| **4.** | **Česta izloženost kritikama javnosti** | **4,13** | 1 |
| **5.** | **Preopterećenost poslom (rokovi, velik broj korisnika)** | **4,13** | 0.89 |
| 6. | Nemogućnost udovoljavanju korisnikovim zahtjevima zbog objektivnih okolnosti (nedostatak sredstava, institucija i sl. ) | 4,09 | 0.93 |
| 7. | Nametanje poslova koji ne spadaju u opis mog radnog mjesta | 4,00 | 1.13 |
| 8. | Izloženost verbalnoj agresiji korisnika | 3,97 | 1.05 |
| 9. | Nedostatak udomiteljskih obitelji | 3,96 | 1.2 |
| 10. | Nejasna tumačenja zakonskih odredbi | 3,8 | 0.99 |
| 11. | Omalovažavanje od strane drugih stručnjaka | 3,69 | 1.12 |
| 12. | Česte promjene zakonskih regulativa | 3,62 | 1.07 |
| 13. | Loša suradnja s drugim institucijama | 3,61 | 1.02 |
| 14. | Male mogućnosti napredovanja | 3,31 | 1.23 |
| 15. | Izloženost fizičkim napadima korisnika | 3,25 | 1.43 |
| 16. | Loše rukovođenje (voditelj, predstojnik, ravnatelj) | 3.23 | 1.33 |
| 17. | Izostanak podrške kolega | 3,01 | 1.24 |
| 18. | Loši međuljudski odnosi unutar ureda | 2,97 | 1.32 |
| 19. | Neprikladan prostor za rad (veličina ureda, djeljenje ureda s drugim radnikom) | 2,89 | 1.51 |
| 20. | Neopremljen prostor za rad (računala, namještaj i sl) | 2,51 | 1.37 |
| 21. | Znatno veća zastupljenost žena među zaposlenicima | 2,42 | 1.27 |

Fizički napad u posljednjih godinu dana je doživjelo 4% sudionika pri čemu 83% **NIJE** otišlo na bolovanje nakon doživljenog napada. **Razlozi neodlaska na bolovanje su:** posao bi mi se nagomilao; primio/la bi manju plaću, a imam djecu; želio/la sam sve izdržati; nisam imao/la vidljive ozljede. Verbalni napad u posljenjih godinu dana doživjelo je 36.67% sudionika.




# ZDRAVLJE SOCIJALNIH RADNIKA

Uslijed izloženosti profesionalnom stresu javljaju se i posljedice koje se ogledaju u svakodnevnom psihofizičkom funkcioniranju. Najčešći osjećaji s kojima su suočeni u svom radu su : osjećaj umora čak i kad se naspavam (M=3.69); razdražljivost i napetost (M=3.64); osjećaj sniženog raspoloženja (M=3.34); problemi sa spavanjem (M=3.34) te malo interesa ili zadovoljstva u obavljanju poslova (M=3.17).



U proteklih godinu dana 48,58% sudionika koristilo bolovanje, a prosječna dužina korištenja bolovanja je 7 dana. Zabrinjavajuće je da je čak **50,47%** (N=373) sudionika suočeno s dugotrajnom[[1]](#footnote-1) bolesti ili dugotrajnim zdravstvenim problemom.

**Najčešće bolesti su**: visok krvni tlak – 21%; kronična oboljenja kralježnice – 33%, visok kolesterol i masnoće – 25%, te depresija – 15%. **Bolesti štitnjače** su identificirane kao specifičan problem u populaciji („*po pitanju zdravlja mog i mojih kolega koji smo u većem dijelu zaposleni u Centru oko trideset godina mogu reći da gotovo sve kolegice imaju probleme sa štitnom žlijezdom i uzimaju terapiju duže godina, ja sam osobno operirala tumor do štitnu žlijezde i režanj štitne žlijezde“*). Pri tome 1 sudionik navodi kako trenutno ima dijagnozu karcinoma štitnjače! **Iznimno zabrinjavajuć podatak**



*„Nakon 9 godina rada po centrima za socijalnu skrb, u 36. godini života dijagnosticiran mi je karcinom štitnjače. Nehumani radni uvjeti i svakodnevni stres su zasigurno doprinijeli nastanku karcinoma. Iz tog razloga odlučila sam se prestati baviti socijalnim radom u Hrvatskoj. Još sam relativno mlada pa sreću u struci možda ostvarim u nekoj uređenoj zapadnoj državi koja brine o svojim zaposlenicima (građanima).“*

No, bez obzira na sve lošije zdravlje, socijalni radnici (u sustavu socijalne skrbi) imaju pravo na sistematski pregled samo **svake 2 godine** (podatak za CZSS Zagreb). Omogućavanje sistematskih pregleda za zaposlene socijalne radnike ovisi o materijalnim sredstvima Centara za socijalnu skrb i drugih ustanova zbog čega socijalni radnici češće ne odlaze na sistematske i češće.

1. Dulje od 6 mjeseci. [↑](#footnote-ref-1)